***Оценка на реформата в местата за лишаване от свобода в България: Законодателство и практика след пилотното решение на ЕСПЧ „Нешков и други“***

Проектът, който стартира на 1 януари 2020 г., проследява как се осъществява реформата в българските затвори и арести. Той е финансиран от Фонд Активни граждани България по финансовия механизъм на Европейското икономическо пространство (ЕИП). Продължителността на проекта е 42 месеца. Водещата  цел на проекта е да подобри прилагането на международните стандарти за правата на човека в арестите и затворите  в България. В рамките на проекта ще бъде направена многостранна оценка на реалния ефект от практическите и законодателни мерки, предприети след пилотното решение „*Нешков и други срещу България*“ на Европейския съд по правата на човека; ще бъдат набелязани дефицитите на реформата в пенитенциарната система и ще се очертаят сферите, в които реформата трябва да продължи, за да бъдат изпълнени общите мерки на Съда. Инициативата е продължение на дългогодишната дейност на БХК по мониторинг на ситуацията в затворените институции, застъпничество за спазване на правата на лишените от свобода и овластяване на уязвими групи.

**Основни дейности**

1. *Изследване на терен на практическите мерки, въведени след 1 февруари 2017 г. в местата за лишаване от свобода, свързани с правата на лишените от свобода (февруари 2020 – декември 2021 г.)*

Мониторинг на най-малко 22 затвора и затворнически общежития и 15 ареста, за да се установи актуалната картина в МЛС, динамиката на реформата, както и да се очертаят проблемните области.

1. *Оценка на реформата в местата за лишаване от свобода въз основа на стандартите по пилотното решение по делото Нешков и други срещу България, другите относими решения и препоръките на международни органи (март 2021 – септември 2022 г.)*

Анализ на относимата съдебната практика по Закона за изпълнение на наказанията и задържането под стража и въведените през 2017 г. изменения в ЗИНЗС; анализ на реформата от гледна точка на препоръките на международните органи; анализ на реформата от гледна точка на резултатите от наблюдението на терен.

1. *Национално и международно застъпничество за ускоряване на реформите в МЛС (януари 2021 – юни 2023 г.)*

Предоставяне на комуникации до международни органи - Комитета на Министрите на Съвета на Европа, Комитета за предотвратяване на изтезанията на Съвета на Европа, Комитета срещу изтезанията на ООН; информационни национални работни срещи за обмен на информация за проблемите в МЛС и обсъждане на конкретни стъпки за преодоляване на дефицитите с представители на Министерство на правосъдието, ГДИН, съдебната власт, адвокатурата, НПО.

1. *Пилотни обучителни модули за самозастъпничество и застъпничество за правата на лишените от свобода (юни 2022 – май 2023 г.)*

Пилотен обучителен модул по самозастъпничество за лишени от свобода в четири затвора, реализиран от БХК и експерти на Омбудсмана (четири обучения за общо 120 лишени от свобода), по темите на защита срещу нарушения на правата на човека, дисциплинарни мерки, право на личен и семеен живот; обучителен модул за адвокати по въпросите на международните стандарти за третиране на лишените от свобода.

**Интернет страница на проекта**: [www.prisonreform.bg](http://www.prisonreform.bg)